Bakeresete bangwe kwa Korintha wa bogologolo ba ne ba sa tlhaloganye kgang eno sentle mme ba bangwe ba ne ba sa dumele mo tsogong ya mmatota gotlhelele. Mo lekwalong la gagwe la ntlha le a neng a le kwalela Bakeresete ba koo, moaposetoloi o ne a umaka ditlamorago tse di neng di tla nna teng fa go ne go se kitla go nna le tsogo. O ne a kwala jaana: “Fa e le gore, eleruri, ga go na tsogo ya baswi, le ene Keresete ga a tsosiwa. Mme fa e le gore Keresete ga a tsosiwa, eleruri go rera ga rona ke ga lefela, le tumelo ya rona ke ya lefela. Mo godimo ga moo, gape re bonwa re le basupi ba maaka ba Modimo . . . Tumelo ya lona ga e na mosola; lo sa ntse lo le mo maleong a lona. . . . Gape, ba ba neng ba robala mo losong ba le seoposengwe le Keresete ba ne ba nyelela.”—1 Bakorintha 15:13-18.